Ir-Regolament tal-Kummissjoni (KE) Nru. 653/2001
tat-30 ta’ Marzu 2001
li jistabbilixxi l-ammont massimu ta’ għajnuna kompensatorja li jirriżulta mir-rata tal-kambju tal-lira sterlina applikabbli fil-31 ta’ Diċembru 2000 u l-fl-1 ta’ Jannar 2001.
IL-KOMMISSJONI TAL-KOMUNITAJIET EWROPEJ,
Wara li kkonsidrat it-Trattat li jistabbilixxi l-Komunità Ewropea,
Wara li kkonsidrat ir-Regolament tal-Kunsill (KE) Nru. 2799/98 tal-15 ta’ Diċembru 1998 li jistabbilixxi arranġamenti agrimonetarji għall-euro [1], u b’mod partikolari Artikolu 5 tiegħu,
Billi:
(1) Artikolu 5(1) tar-Regolament (KE) Nru. 2799/98 jiddikjara li ħlas kompensatorju jista’ jsir f’każijiet fejn ir-rata tal-kambju applikabbli fid-data tal-ġrajja operattiva tkun inqas minn dik preċedentement applikabbli. Madankollu, din id-dispożizzjoni mhix applikabbli għal ammonti li għalihom rata iktar baxxa mir-rata l-ġdida kienet applikabbli matul l-24 xahar li jiġu eżatt qabel ma r-rata l-ġdida daħlet fis-seħħ.
(2) ir-rata tal-kambju għal-lira sterlina applikabbli fid-dati tal-ġrajja operattiva tal-31 ta’ Diċembru 2000 u l-1 ta’ Jannar 2001 kienet iktar baxxa minn dawk applikabbli qabel.
(3) il-ħlas kompensatorju għandu jsir skond il-kondizzjonijiet preskritti fir-Regolament (KE) Nru. 2799/98 u fir-Regolament tal-Kummissjoni (KE) Nru. 2808/98 tat-22 ta’ Diċembru 1998 li jistabbilixxi regoli dettaljatigħall-applikazzjoni tas-sistema agrimonetarja għall-euro fl-agrikoltura [2], kif l-aħħar emendat bir-Regolament (KE) Nru. 2452/2000 [3].
(4) l-ammonti tal-ħlas kompensatorju huma stabbiliti skond Artikoli 5 u 9 tar-Regolament (KE) Nru. 2799/98 u skond Artikolu 10 tar-Regolament (KE) Nru. 2808/98.
(5) il-miżuri provduti f’dan ir-Regolament huma skond l-opinjonijiet tal-Kumitati tat-Tmexxija konċernati,
ADOTTAT DAN IR-REGOLAMENT:
Artikolu 1
L-ammonti massimi ta’ l-ewwel parti tal-ħlas kompensatorju li r-Renju Unit jista’ jħallas b’riżultat tat-tnaqqis rekordjat fid-dati tal-ġrajja operattiva tal-31 ta’ Diċembru 2000 u l-1 ta’ Jannar 2001 fir-rata tal-kambju għal-lira sterlina mqabbla mar-rata applikabbli qabel huma elenkati fl-Anness li jinsab ma’ dan ir-Regolament.
Artikolu 2
Dan ir-Regolament għandu jidħol fis-seħħ fjs-seba’ jum mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussel, 30 ta’ Marzu 2001.